[{"text_idx": "#000001", "text": "Diogelu mewn Ysbytai yng Nghymru"}, {"text_idx": "#000002", "text": "Mae sicrhau bod pobl hy\u0302n yn cael eu diogelu a\u2019u gwarchod wedi bod yn ganolbwynt allweddol i\u2019m gwaith fel Comisiynydd, ac rwyf wedi gweithio gyda gweithwyr proffesiynol ar draws ein gwasanaethau cyhoeddus i ddatblygu eu gwybodaeth a\u2019u dealltwriaeth o faterion diogelu a sut gellir mynd i\u2019r afael a\u0302\u2019r rhain."}, {"text_idx": "#000003", "text": "Rwyf wedi croesawu dyhead Deddf Gwasanaethau Cymdeithasol a Llesiant (Cymru) 2014 i wella diogelu oedolion sydd mewn perygl o gael eu cam-drin a\u2019u hesgeuluso drwy roi diogelu ar sail statudol a gosod dyletswyddau newydd ar asiantaethau statudol, ac roeddwn eisiau adolygu\u2019r gwahaniaeth mae\u2019r Ddeddf yn ei wneud i waith diogelu Byrddau Iechyd."}, {"text_idx": "#000004", "text": "Gan hynny, ysgrifennais at y Byrddau Iechyd ym mis Mehefin 2017, gan ofyn iddyn nhw gymryd rhan mewn adolygiad i bennu pa mor effeithiol maen nhw\u2019n ymateb i\u2019w dyletswyddau newydd mewn perthynas a\u0302 diogelu oedolion sy\u2019n deillio o\u2019r Ddeddf, ac yn benodol y gofynion o dan Adrannau 7 a 10."}, {"text_idx": "#000005", "text": "Cyfrannodd pob un o\u2019r saith Bwrdd Iechyd yng Nghymru, yn ogystal ag Ymddiriedolaeth GIG Felindre, yn gadarnhaol iawn at yr adolygiad hwn. Cyfeirir atyn nhw ar y cyd fel \u2018Byrddau Iechyd\u2019 yn yr adroddiad. Mae\u2019r adolygiad yn canolbwyntio ar ddiogelu pobl hy\u0302n, ac nid yw\u2019n cynnwys agweddau eraill ar ddiogelu y mae timau diogelu Byrddau Iechyd hefyd yn ymwneud a\u0302 nhw (diogelu plant, trais yn erbyn menywod, cam-drin domestig a thrais rhywiol, troseddau casineb, caethwasiaeth fodern, gwrthderfysgaeth a Threfniadau Diogelu rhag Colli Rhyddid)."}]